# NÁRODNÁ RADA SLOVENSKEJ REPUBLIKY

# VII. volebné obdobie

Číslo: CRD-2191/2018

****

1492

# UZNESENIE

# NÁRODNEJ RADY SLOVENSKEJ REPUBLIKY

z 29. novembra 2018

k dokumentu OSN Globálny pakt o bezpečnej, riadenej a legálnej migrácii (tlač 1233)

 **Národná rada Slovenskej republiky**

 **A. k o n š t a t u j e, že**

* Globálny pakt o bezpečnej, riadenej a legálnej migrácii v podobe konečného návrhu z 11. júla 2018 je dokumentom, ktorý nie je v súlade s aktuálnou bezpečnostnou a migračnou politikou Slovenskej republiky,

- Slovenská republika je plne suverénna v definovaní vlastnej národnej migračnej politiky,

* ekonomicky motivovaná nelegálna migrácia je negatívny jav prinášajúci aj bezpečnostné riziká, a to v národnom, regionálnom i globálnom kontexte, a Slovenská republika podporuje riešenia jej príčin v krajinách pôvodu,
* žiadny dokument o migrácii nemôže byť vykladaný tak, že by Slovenskú republiku obmedzoval v suverénnej právomoci rozhodovať o tom, koho bude považovať za legálneho migranta a koho za nelegálneho migranta a ktorému z nich udelí právo zdržiavať sa na jej území,
* Slovenská republika si vyhradzuje právo prijímať legislatívu v oblasti migrácie výlučne v súlade so svojou národnou migračnou politikou,
* Slovenská republika trvá na odmietaní politiky povinných kvót;

 **B. ž i a d a**

*vládu Slovenskej republiky, aby*

* zaujala nesúhlasné stanovisko ku Globálnemu paktu o bezpečnej, riadenej
a legálnej migrácii v podobe konečného návrhu z 11. júla 2018,
* vykonala príslušné opatrenia spojené so stiahnutím Slovenskej republiky
z procesu prijímania Globálneho paktu o bezpečnej, riadenej a legálnej migrácii v podobe konečného návrhu z 11. júla 2018 a jeho neprijatím Slovenskou republikou na stretnutí vlád a vysokých predstaviteľov, ktoré sa má uskutočniť v Maroku 10. a 11. decembra 2018.

 Andrej D a n k o v. r.

predseda

 Národnej rady Slovenskej republiky

Overovatelia:

Mária J a n í k o v á v. r.

Natália G r a u s o v á v. r.